KSA moet Proteas se ‘geldjagters’ nou vasvatArgieffoto Dit is relevante vrae met die land se voorste spelers, wat nóú eers bymekaar kom, ŉ raps voor die reeks van twee toetse teen Nieu-Seeland, wat op 19 Augustus begin. Hulle het ŉ maandlange ‘ruskans’ gehad, na die driehoekige fiasko in Wes-Indië, wat egter deur sommige spelers gebruik is om hul beursies verder vol te stop. Gaan die Proteas, sonder enige vierdaagse krieket as voorbereiding, reg wees vir die reeks teen die Swart Pette, wat jaarliks verbeter? Nee, hulle gaan bloot net weer in die nette oefen en dalk verder op die wêreld se ranglys val. Suid-Afrika het van eerste tot sesde op die lys in toetskrieket getuimel. Die voorste spelers het hul geskeduleerde ruskans vir verdere (groot) geld ingeruil. ŉ Hele paar van die spelers het onmiddellik na die driehoekige reeks, wat ŉ maand gelede geëindig het, sommer in die Wes-Indiese Eilande agtergebly om in die CPL (Carribean Premier League) T20-krieket te speel. Dis nie asof ons voorste spelers nie reeds genoeg nasionale verpligtinge het nie. Baie krieket is juis die verskoning van die nasionale afrigter, Russel Domingo, waarom sy span só op die onderskeie wêreldranglyste geval het. Hy het dalk ŉ punt beet. Geen speler kan na hierdie oordosis krieket skerp en lus vir die spel wees nie: ♦ Vier toetse verlede jaar in November en Desember. ♦ Die taai toetsreeks, ook vier toetse, teen Engeland in Desember en daarna die eendaagse wedstryde teen Engeland voor die T20s. ♦ Die Australiese toer na Suid-Afrika in Maart, ter voorbereiding van die T20- Wêreldbekertoernooi. Die twee spanne is feitlik saam weg soontoe. ♦ Toe die Wêreldbekertoernooi. ♦ Feitlik die hele April en Mei: die IPL. ♦ En toe in Maart die fiasko-reeks tussen die tuisspan en Australië in die Karibiese Eilande. ♦ Toe volg die ‘rusmaand’ en heelparty van die land se bestes bly sommer agter en gebruik hul aftyd om nog geld te maak. En geld maak hulle wél – veral die heel bestes, soos AB de Villiers, wat volgens die webwerf http://www.totalsportek.com/ sowat R35 miljoen per jaar uit sy kontrak met KSA en die IPL maak en ŉ verdere R20 miljoen uit borgskappe. Hoekom tree Krieket Suid-Afrika (KSA) nie op nie? Jy kan mos nie sommer so onbeperk en onbepaald rondkuier en geld verdien ten koste van die span waarvoor jy speel nie?